MJD ออกหุ้นกู้ 900 ลบ. ดอกเบี้ย 6.8% ขาย “สถาบัน-รายใหญ่” ระหว่าง 2-4 ส.ค.64
MJD เตรียมออกหุ้นกู้ 900 ล้านบาทอายุ 2 ปี 6 เดือน มีอัตราดอกเบี้ย 6.8% ต่อปี เสนอขาย “นักลงทุนสถาบัน -นักลงทุนรายใหญ่” ระหว่างวันที่ 2-4 สิงหาคม 2564 ครบกำหนดไถ่ถอนในปี พ.ศ.2567
23 ก.ค. 2564

บริษัท เมเจอร์ ดีเวลลอปเม้นท์ จำกัด (มหาชน) หรือ MJD เปิดเผยว่า ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 3/2564 มูลค่าไม่เกิน 900 ล้านบาท อายุ 2 ปี 6 เดือน ครบกำหนดไถ่ถอนในปี พ.ศ.2567 มีอัตราดอกเบี้ยคงที่ 6.80% ต่อปี ชำระดอกเบี้ยทุกๆ 3 เดือน ตลอดอายุหุ้นกู้
โดยบริษัทจะเสนอขายให้แก่ผู้ลงทุนสถาบันและ/หรือผู้ลงทุนรายใหญ่ ระหว่างวันที่ 2-4 สิงหาคม 2564 ผู้จัดการการจัดจำหน่ายหุ้นกู้ ได้แก่ บริษัท หลักทรัพย์โกลเบล็ก จำกัด, บริษัทหลักทรัพย์ กรุงไทย ซีมิโก้ จำกัด, บริษัทหลักทรัพย์หยวนต้า (ประเทศไทย) จำกัดและ บริษัท หลักทรัพย์ เคจีไอ (ประเทศไทย) จำกัด (มหาชน) หรือKGI
ด้านบริษัท ทริสเรทติ้ง จำกัด จัดอันดับความน่าเชื่อถือของบริษัท อยู่ที่ “BB+” แนวโน้มอันดับเครดิต “ลบ” เมื่อวันที่ 9 กรกฎาคม 2564
อย่างไรก็ตามบริษัทมีวัตถุประสงค์จะนำเงินที่ได้จากการเสนอขายหุ้นกู้ครั้งนี้ ไปชำระคืนหุ้นกู้ที่ครบกำหนดชำระในเดือน สิงหาคม 2564 และนำเงินบางส่วนไปใช้ในการลงทุนโครงการใหม่